
ЗА РЕДА ЗА ПРИДОБИВАНЕ, УПРАВЛЕНИЕ И РАЗПОРЕЖДАНЕ С ОБЩИНСКО ИМУЩЕСТВО В ОБЩИНА НОВА ЗАГОРА

ГЛАВА ПЪРВА

ОБЩИ РАЗПОРЕДБИ

Чл. 1. (1) С тази Наредба се определят условията и реда за придобиване, управлението и разпореждане с имоти и вещи – собственост на община Нова Загора, както и конкретните правомощия на Кмета на Общината и кметовете на кметства, в съответствие със Закона за общинската собственост (ЗОС) и другите разпоредби на действащото законодателство.

(2) Придобиването, управлението и разпореждането с имоти и вещи - общинска собственост, се извършват под общото ръководство и контрол на Общинския съвет. 
Чл. 2. (1) Общинската собственост е публична и частна.

(2) Публична общинска собственост са: 

1. имотите и вещите, определени със закон; 

2. имотите, предназначени за изпълнение на функциите на органите на местното самоуправление и местната администрация; 

3. други имоти, предназначени за трайно задоволяване на обществени потребности от местно значение, определени от общинския съвет.

(3) Частна общинска собственост са всички други общински имоти и вещи. Плодовете и приходите от имотите и вещите - публична общинска собственост, са частна собственост на общината.

Чл. 3. (1) Имотите и вещите - публична общинска собственост, които са престанали да имат предназначението по чл. 2, ал. 2, се обявяват от общинския съвет за частна общинска собственост. 

(2) За публична общинска собственост се обявяват имотите и вещите - частна общинска собственост, които са придобили предназначението по чл. 2, ал. 2. 

(3) Предложенията за откриване на процедура по ал. 1 и 2 се правят в писмена форма, след доклад на служба “Общинска собственост”и следва да съдържат:

1. вида и местонахождение на имота;

2. вида и основанието за извършване на предлаганата промяна;

3. конкретни мотиви за извършване на промяната;

4. становище от кмета на кметството, на чиято територия се намира имотът.

(4) Кмета на общината внася в Общински съвет предложението за извършване на промяната. Предложението се разглежда от съответните постоянни комисии, които изготвят становище и проект за решение и ги внасят за обсъждане на заседание на общинския съвет.

(5)  Решенията на общинския съвет по ал. 1 се приемат с мнозинство от две трети от общия брой на съветниците, а по ал. 2 - с повече от половината от общия им брой.

(6) Общи или подробни устройствени планове или техни изменения, засягащи недвижим имот, публична общинска собственост, когато предвиждат мероприятия, които налагат промяна на публичната в частна общинска собственост, се одобряват след решение на общинския съвет.


(7) Промяна в предназначението на общинските имоти, което не води до промяна в характера на собствеността от публична в частна, се извършва с решение на общинския съвет, взето с обикновено мнозинство

Чл. 4. (1) Имотите и вещите - публична общинска собственост, земите от общинския поземлен фонд и горите и земите от общинския горски фонд не могат да се придобиват по давност. 

(2) Имотите и вещите - публична общинска собственост, не могат да се отчуждават и да се прехвърлят в собственост на трети лица. Имоти - публична общинска собственост, могат да се обременяват с ограничени вещни права само в случаите, определени със закон. 

(3) Имотите и вещите - частна общинска собственост, могат да бъдат обект на разпореждане. За тях се прилагат общите разпоредби за собствеността, освен ако в закон е предвидено друго. 

Чл. 4а (1) Застроените имоти - публична общинска собственост, задължително се застраховат. 

(2) Общинският съвет определя имотите - общинска собственост, извън тези по ал. 1, които подлежат на задължително застраховане. 

(3) Кметът на общината определя вещите - общинска собственост, които подлежат на задължително застраховане.

(4) Застрахователните вноски се предвиждат по бюджета на общината или на съответните организации и юридически лица на бюджетна издръжка, на които имотите и вещите по ал. 1 - 3 са предоставени за управление. Застрахователните вноски за имотите и вещите по ал. 1 - 3, предоставени под наем, за ползване или на концесия, са за сметка на наемателите, ползвателите или концесионерите.

Чл. 4б. (1) Кмета на общината подготвя и предлага за приемане от общинския съвет Стратегия за управление на общинската собственост, за времето на мандата.

(2) Стратегията определя политиката за развитие на общинската собственост и стопанската дейност на общината и се изготвя в съответствие с изискванията на Закона за общинската собственост. 

(3) За изпълнение на целите, принципите и приоритетите на мандатната Стратегия, общинският съвет ежегодно, преди приемането на годишния бюджет на общината, по предложение на кмета на общината приема Програма , която съдържа:

а/ прогноза за очакваните приходи и необходимите разходи, свързани с придобиването, управлението и разпореждането на общинската собственост;

б/ описание на имотите, които се предвижда да бъдат отдадени под наем, да бъдат предложени за продажба, за внасяне в капитала на търговски дружества с общинско имущество, за учредяване на ограничени вещни права и за предоставяне на концесия;

в/ описание на имотите, които общината има намерение да предложи за замяна;

г/ описание на имотите, които общината има намерение да придобие и способите за тяхното придобиване.
д/ (Реш. № 731/29.03.2011 г. )Обектите, за изграждането на които е необходимо отчуждаване на частни имоти;
е/ (Реш. № 731/29.03.2011 г. )Обектите по т. „д" от първостепенно значение по смисъла на § 5, т. 73 от ДП на ЗУТ.
 (5) Приетите от Общински съвет Стратегия за управление на общинската собственост и годишна програма за управление и разпореждане с имотите - общинска собственост, както и промените в тях, се обявяват на населението чрез публикуването им в местните вестници, както и на интернет страницата на община Нова Загора. 
(6) Кметът на общината съставя и предоставя на общинския съвет отчети за предходната година за състоянието на общинската собственост и резултатите от нейното управление по видове и категории обекти до 31 март на текущата година.
Чл. 4в. (1) Актовите книги за общинските имоти са общодостъпни и  всеки може да иска справка по тях.  

(2) В случаите, когато исканата справка не представлява фактическа трудност и не се налага издаването на служебно удостоверение, информацията може да бъде и устна.В случаите на отказ да бъде регистрирано или незабавно удовлетворено искането, лицето може да подаде писмено заявление.

 (3) В случаите, когато се налага справка по досието към акта за общинска собственост или се иска писмено удостоверение за наличието на определени документи или обстоятелства, лицето подава писмено заявление за справка.

 (4)  В двуседмичен срок от датата на подаване на заявлението по ал.3, Общинска администрация издава служебно удостоверение, копие от искания документ или мотивиран отказ.
Чл. 4г. /1/ В общината се създават и поддържат следните публични регистри:

а/ главен регистър  за публичната общинска собственост, в който са включени всички съставени актове за публична общинска собственост;

б/ главен регистър за частната общинска собственост, в който са включени всички съставени актове за частна общинска  собственост;

в/ регистър за разпоредителните сделки с имоти, общинска собственост, в който се вписват  данни за имотите според акта за собственост, по видове разпоредителни сделки, както и:
1. пазарната и данъчната оценка на имотите или вещните права, оценката, определена от общинския съвет, и крайната цена на сделката;

2. начинът на разпореждане - чрез публичен търг, публично оповестен конкурс или решение на общинския съвет;

3. насрещната страна по сделката;

4. други данни, определени в конкретното решение на общинския съвет за дадена разпоредителна сделка.

/2/ Създаването, поддържането в актуалност и предоставянето на услуги от регистрите , както и включването им в компютърни автоматизирани системи, се извършва под общото ръководство и контрол на кмета на общината, в съответствие с наредбите на Министъра на регионалното развитие и благоустройство и Министъра на правосъдието.
ГЛАВА ВТОРА

УПРАВЛЕНИЕ НА ИМОТИ И ВЕЩИ – ОБЩИНСКА СОБСТВЕНОСТ

Чл. 5. (1) Имоти и вещи - общинска собственост, се управляват от Кмета на Общината с грижата на добър стопанин в интерес на населението на общината съобразно разпоредбите на Закона за общинската собственост. 

(2) Имоти и вещи - общинска собственост, се използват съобразно предназначението им и за нуждите, за които са предоставени. Предоставените имоти и вещи не могат да се преотстъпват за ползване, да се ползват съвместно по договор с трети лица, да се отдават под наем или да се пренаемат, освен в случаите, предвидени в закон. 

Чл. 6. (1) Имотите и вещите - общинска собственост, могат да се предоставят безвъзмездно за управление на юридически лица и звена на общинска бюджетна издръжка. 

(2)Имотите по чл. 2, ал. 2, т. 2 се управляват от кмета на общината, съответно от кмета на кметството или кметския наместник по местонахождението им. 
(3) Имотите и вещите - общинска собственост, които не са необходими за нуждите на органите на общината или на юридически лица и звена на общинска бюджетна издръжка, могат да се предоставят безвъзмездно за управление на други юридически лица на бюджетна издръжка или на техни териториални структури. 

(4) Имоти и вещи - общинска собственост се предоставят за безвъзмездно управление на организации или юридически лица на бюджетна издръжка, след решение на общинския съвет. 

(5) Имотите и вещите - общинска собственост, които не са предоставени за управление на организации и лица по предходната алинея, се управляват от кмета на общината. 

(6) Когато нуждата от предоставения имот отпадне или той се използва в нарушение на разпоредбите на чл. 5, имотът се отнема със заповед на кмета на общината.
Чл. 6а. (1) Имоти или части от тях – публична или частна общинска собственост, предоставени за управление на училища и обслужващи звена на бюджетна издръжка – второстепенни разпоредители с бюджетни средства, се отдават под наем от Кмета на Общината, при спазване на разпоредбите на ЗОС и настоящата наредба, чрез публичен търг или публично оповестен конкурс, по правилата на Глава ІV .

(2) Приходите от наем на имотите по ал. 1 влизат в приход по бюджета на съответния второстепенен разпоредител с бюджетни средства.

Чл. 7. (1) Общината владее и управлява безстопанствените имоти на своята територия.
(2) В десетдневен срок от постъпване на сигнал в  общинската администрация за наличие на  безстопанствен имот по предложение на служба “Общинска собственост” кметът на общината назначава комисия за установяване на безстопанствения имот.
(3) В състава на комисията се включват  представители на служби "Общинска собственост",  "ТСУ" и юрист. Комисията съставя констативен протокол за наличието на имота и за неговото състояние.
(4) Кметът на общината издава заповед за завземане на имота. Заповедта съдържа  мерки,  които  трябва да  се  проведат за  привеждането  му  в състояние да бъде използван по предназначение.
(5) Завладеният   безстопанствен   имот   се   управлява,   съобразно   реда   за управление на съответния вид имот, частна общинска собственост, указан в тази наредба или в наредбата по чл.45а от Закона за общинската собственост.
Чл. 8. (1) Свободни нежилищни имоти - частна общинска собственост, които не са необходими за нуждите на органите на общината или на юридически лица на издръжка на общинския бюджет, могат да се отдават под наем на трети лица. 

(2) (Реш. № 731/29.03.2011 г.)Отдаването под наем на имоти по ал. 1 се извършва от кмета на общината след провеждане на публичен търг или публично оповестен конкурс по реда на гл. IV, освен ако в закон е предвидено предоставянето под наем да се извършва без търг или конкурс. С оглед резултатите от търга кмета на общината издава заповед, въз основа на която се сключва договор за наем за срок до десет години. 

(3) В условията на публичния търг или публично оповестения конкурс могат да бъдат установени изисквания за осъществяване на точно определени производствени или стопански дейности в отдаваните под наем имоти по ал. 1, както и за непроменяне характера на тези дейности за определен срок.  Наемните правоотношения се прекратяват при условията и по реда на чл. 13.

(4) Общинския съвет приема базисни цени, с които определя началната месечна наемна цена за предоставяне под наем на общинските имоти. Базисните цени могат да се актуализират от общинския съвет.
(5)(Реш. № 137/09.05.2012 г.) В условията за участие в публичен търг или публично оповестен конкурс за отдаване под наем на общински имоти и вещи може да бъде включено условие наемна цена да бъде заплатена при сключване на договора до пълния размер, но не по-малко от 50% за целия период на действието на договора.
Чл. 9 (1) (изм. Решение № 36/16.01.2020 г.) Безвъзмездното предоставяне  на имоти по чл. 8, ал. 1 за нуждите на общинските ръководства на политическите партии, отговарящи на условията, предвидени в Закона за политическите партии, се извършва от кмета на общината без търг или конкурс.

(2) (изм. Решение № 36/16.01.2020 г.) Исканията от политическите партии за предоставяне на имоти по чл. 8, ал. 1 се подават до кмета на общината. Въз основа на искането кметът на общината издава заповед и сключва договор. Срокът на договора не може да бъде по-дълъг от три години. 

(3) Искането по ал. 2 се придружава от декларация, че политическата партия не притежава в собственост годни за ползване помещения от вида на това, в което се иска настаняването. Помещенията се предоставят в 14-дневен срок след сключването на договора.

(4) Не се предоставят имоти по чл. 8. ал. 1 на общинските ръководства на политическите партии преди те да са уредили задълженията си към Общината, произтичащи от ползване на други общински имоти.

(5) Помещенията, определени за клубове на местните ръководства на политическите партии могат да се предоставят на повече от една партия.

 (6) (нова Решение № 36/16.01.2020 г.) Политическите партии, на които са предоставени помещения, заплащат експлоатационните разходи, ако има такива.

Чл. 10 (1) Отдаването под наем на имоти по чл. 8, ал. 1 за нуждите на общинските ръководства на синдикалните организации се извършва без търг или конкурс от кмета на общината.

(2) Исканията от синдикалните организации за предоставяне на имоти по чл. 8, ал. 1 се подават до кмета на общината. Въз основа на искането, кмета на общината издава заповед и сключва договор. Срокът и на договора не може да бъде по-дълъг от три години. Размерът на наема се определя с решение на общински съвет.

(3) Не се предоставят имоти по чл. 8, ал. 1 на общинските ръководства на синдикалните организации, преди те да са уредили задълженията си към общината, произтичащи от ползването на други общински имоти. 

Чл. 11. (1) (Реш. № 731/29.03.2011 г.)С решение на общинския съвет имоти по чл. 8, ал. 1 могат да се отдават под наем без търг или конкурс за здравни, образователни и социални дейности за задоволяване на съответните нужди на населението, както и на юридически лица с нестопанска цел, осъществяващи дейност в обществена полза. Въз основа на решението на общинския съвет, кмета на общината издава заповед за настаняване и сключва договор за наем, чийто срок се определя от общинския съвет и не може да бъде по-дълъг от 10 години.
 (2) Лицата по ал. 1 и ал. 5 подават молба до Кмета на общината, в която посочват: местонахождението на помещението или поземленият имот, подробно описание на дейностите които ще бъдат осъществявани, и срокът за който се иска настаняването. Към молбата задължително се прилагат:

1.  Копие от съдебната регистрация;
2. За лицата по ал. 1 - декларация, че юридическото лице не притежава в собственост годни за ползване помещения от вида на това, в което се иска настаняването;

3. За лицата по ал. 5 – документи, удостоверяващи необходимостта от искания поземлен имот.

(3) При необходимост от лицето по ал. 1 може да се изискат допълнителни документи, необходими за настаняването му в съответствие с изискванията на закона, както и такива, удостоверяващи правоспособността му да упражнява дейността за която се иска помещението.
(4) Наемните цени за отдаване под наем на имоти по  ал. 1 и 5 се определят от общинския съвет по реда на чл. 8, ал. 4. 

 (5) По реда на ал. 1 и ал. 2,  на търговски дружества могат да се отдават под наем поземлени имоти, необходими като терени за временно използване, за спомагателни и допълнителни площадки, комуникации и други, свързани с изграждането, ремонта и поддържането на обекти на техническата инфраструктура, за срока на ремонтно-строителните дейности. Въз основа на решението на общинския съвет кмета на общината издава заповед за настаняване, след което той или оправомощено от него длъжностно лице сключва договор за наем.
Чл. 12. (Реш. № 731/29.03.2011 г.) (1) Свободни имоти или части от тях - публична общинска собственост, могат да се отдават под наем за срок до десет години по реда на глава IV след решение на общинския съвет.
(2)
Части  от  имоти - публична  общинска собственост,  които  са предоставени  за управление по реда на чл. 6, могат да се отдават под наем, при условие че не се възпрепятства осъществяването на дейностите, за които съответният имот е предоставен за управление.
(3)
Наемните цени се определят от общинския съвет по реда на чл.8, ал. 4.

Чл. 13. (1) Наемните правоотношения се прекратяват: 

1. поради неплащане на наемната цена за повече от един месец или поради системното й неплащане в срок; 

2. поради извършване на ново строителство, надстрояване или пристрояване, разрешени по установения ред, когато се засягат ползваните помещения; 

3. поради лошо управление; 

4. с изтичането на срока за настаняване; 

5. когато наемател по чл. 9, чл. 10 и чл. 11, ал. 1 придобие в собственост помещения от същия вид, годни за постоянно ползване; 

6. когато помещенията се ползват в нарушение на забраните по чл. 5; 

7. други основания, определени с договора. 

(2) При прекратяване на наемните правоотношения по ал. 1, т. 2 на наемателя се предоставя друго помещение от същия вид. 

(3) Наемните правоотношения по чл. 8, ал. 2 и чл. 12, ал. 1 се прекратяват по реда на Закона за задълженията и договорите. 

(4) Наемните правоотношения по чл. 9, ал. 1, чл. 10 и чл. 11, ал. 1 се прекратяват със заповед на кмета, в която се посочва основанието за прекратяването на наемното правоотношение, събраните доказателства и срокът за опразване, който не може да бъде по-дълъг от един месец. 

(5) Заповедта по ал. 4 може да се обжалва пред административния съд по реда на Административнопроцесуалния кодекс. Жалбата не спира изпълнението на заповедта, освен ако съдът разпореди друго. 

Чл. 14. Поддържането и ремонтите на имотите и вещите - общинска собственост, се извършват от лицата, на които са предоставени за управление, като необходимите средства се предвиждат ежегодно по бюджетите им. 

Чл. 15. (1) Поддържането и текущите ремонти на имотите и вещите - общинска собственост, отдадени под наем или предоставени за ползване, се извършват от наемателите или ползвателите им в съответствие с разпоредбите на Закона за задълженията и договорите. 

(2) С договора може да се уговори основните ремонти да се извършват за сметка на наемателите или ползвателите. 

Чл. 16. (1) При възникване на належаща общинска нужда наемателите на помещения по чл. 9, чл. 10 и чл. 11 са длъжни да ги освободят в срок от три месеца от връчването на съобщението за освобождаване. 

(2) Ако имотът по ал. 1 не бъде освободен доброволно, той се освобождава по административен ред въз основа на заповед на кмета на общината, която се привежда в изпълнение със съдействието на органите на полицията. 

(3) Заповедта по ал. 2 може да се обжалва пред административния съд по реда на Административнопроцесуалния кодекс. Жалбата не спира изпълнението на заповедта, освен ако съдът разпореди друго. 

Чл. 17. Недвижимите вещи - частна общинска собственост, се отдават под наем при условия и по ред, определени в глава ІV.

Чл. 18. Движимите вещи – частна общинска собственост, се отдават под наем при условия и ред, определен в глава ІV.
Чл. 19. Паметници на културата, които са общинска собственост, се ползват при условията и по реда, определени в специалните закони.
ГЛАВА ТРЕТА

ПРИДОБИВАНЕ И РАЗПОРЕЖДАНЕ С ИМОТИ И ВЕЩИ - ОБЩИНСКА СОБСТВЕНОСТ

РАЗДЕЛ ПЪРВИ  

Придобиване на имоти и вещи
Чл. 20. (1) Общината придобива възмездно или безвъзмездно право на собственост и други ограничени вещни права:

1. по силата на Закон;

2. чрез безвъзмездно преотстъпване от държавата;

3. чрез закупуване на имоти и вещи със средства на Общината;

4. чрез замяна на имоти и вещи – общинска собственост с имоти и вещи на държавата и на други физически и юридически лица;

5. чрез дарение или завещание на Общината;

6. чрез изграждане на обекти на общинска земя или върху терени, където в полза на Общината е учредено право на строеж, на надстрояване или пристрояване;

7. чрез принудително отчуждаване на недвижими имоти частна собственост;

8. чрез учредяване в полза на Общината на ограничени вещни права по силата на правна сделка, уредена със Закон;

9. чрез заемане на недвижим имот, чийто собственик не може да бъде установен;

10. с позоваване на придобивна давност в полза на Общината;

11. чрез придобиване на имоти и вещи, изградени с доброволен труд и парични средства на населението в Общината.

(2) Придобиването на имоти и вещи със средства на Общината се извършва от кмета на общината след решение на общинския съвет. 

(3) Направените в полза на Общината завещания се обявяват и приемат от кмета на общината по реда на  чл. 27, ал.3 и ал.4  и чл. 61, ал. 2 от Закона за наследството. 
(4) Даренията на имоти и вещи в полза на общината се извършват в писмена форма с договор, подписан от кмета на общината, който се вписва в службата по вписвания по местонахождение на имота. За предмета на дарението се съставя протокол-опис, подписан от двете страни, представляващ неразделна част от договора.
 (5) Приемането на дарения под формата на безвъзмездно предоставяне на услуги чрез изпълнение на строителни и монтажни работи, поддръжка, ремонт или разрушаване на сгради, почистване, озеленяване и други благоустройствени дейности, се извършва от кмета на общината с писмен договор и чрез изпълнение на съответните работи/извършване на услугата. Стойността на изпълнените работи/извършение услуги се доказват чрез представяне на финансово - счетоводни отчетни документи, включително за стойността на вложените материали и труд, които се прилагат към договора за дарение.

(6) Приемането на парични средства и/или движими вещи в полза на общината се извършва от кмета на общината с писмен договор и чрез превод на средствата/предаване на веща.
 

(7) Кметът на общината или упълномощено от него длъжностно лице съставя и води публичен регистър за всички дарения, съдържащ номер по ред, номер на договор, име/фирма на дарителя, стойност на дарението, условие/ срок и номер на писмото, с което дарителят е информиран за изпълнението на волята му съгласно договора.


(8) Дарения не се приемат от лица, които участват в обявени от общинската администрация търгове или конкурси или са в процедура по предоставяне на услуги или права от страна на общината в тяхна полза, което се отбелязва в договора за дарение.

(9) Общината придобива право на собственост върху сгради, постройки, съоръжения или части от тях чрез извършване на ново строителство или чрез надстрояване на съществуващи сгради, в съответствие със строителните и инвестиционните програми на общината. 

(10) Общината придобива право на ползване, на строеж, на надстрояване и на пристрояване върху имоти, собственост на държавата или на други физически и юридически лица, въз основа на договор, сключен от кмета на общината, след решение на Общински съвет.

(11) Договори, с които в полза на Общината се учредяват безвъзмездно ограничени вещни права, се сключват от кмета на общината.

(12) Заемането на имоти и вещи на територията на общината, чиито собственик не може да бъде установен, се извършва със Заповед на кмета на общината, след доклад на служба “Общинска собственост”, в който се установяват обстоятелствата по заемането.

(13) Общинският съвет се позовава на придобивна давност по отношение на завладените безстопанствени имоти при условията на чл. 79, ал. 1 от ЗС.  Решението на общинския съвет се взема по предложение на кмета на общината, след съставяне на констативен протокол от комисия, включваща в своя състав служители от служба "Общинска собственост", гл. юрисконсулт на Общината и представител от техническата служба на общината. В протокола се посочват вида и местонахождението на имота и основанието за придобиването му. С протокола се удостоверява, че е имотът е безстопанствен, изтекъл е десетгодишния законов срок от момента, в който имотът е завладян от Общината. Към протокола се прилагат договори за наем или други договори за управление, или данни за ползване на имота за нуждите на органите на общината или на юридически лица и звена на бюджетна издръжка, които удостоверяват непрекъснатото владение върху имота.

Чл. 21. Договорите за доставка на машини, съоръжения, технологично оборудване, транспортни средства и други дълготрайни активи, се сключват от кмета на общината, в рамките на предвидените по бюджета средства, при спазване на ЗОП и НВМОП.

Чл. 22. (1) Движимите вещи, необходими за административните и стопанските нужди на общинския съвет, общинската администрация и кметствата, се закупуват от кмета или упълномощени от него длъжностни лица.

(2) Движимите вещи, необходими за административните и стопанските нужди на звената, работещи на самостоятелна бюджетна сметка, се закупуват от ръководителя на звеното.
РАЗДЕЛ ВТОРИ

Разпореждане с имоти и вещи общинска собственост
Чл. 23. (1) Общината се разпорежда с имоти и вещи - частна общинска собственост, чрез:

1. продажба на имоти и вещи или части от тях;

2. замяна;

3. дарение;

4. делба;

5. възмездно или безвъзмездно учредяване на ограничени вещни права;

6. отменена 2008 /чрез апортиране в капитала на търговски дружества/
7. по друг начин, определен в закон.

Разпоредителните действия се извършват само с имоти, актовете за които са вписани по съответния ред в службата по вписванията. 

(2) отменена 2008
/Апортирането на имоти и вещи/
(3) Учредяването на ограничени вещни права върху обекти - публична общинска собственост, се извършва при условия и по ред, определени в закон. 

(4) Договорите за придобиване на собственост и ограничени вещни права върху имоти, както и за разпореждане с имоти - общинска собственост, се сключват в писмена форма от кмета на общината и се вписват по разпореждане на съдията по вписванията по местонахождението на имота. Договорите за замени на имоти - общинска собственост, с имоти - собственост на физически или юридически лица, се вписват по местонахождението на общинския имот, а при замени с имоти - държавна собственост - по местонахождението на държавния имот.

(5) (отм. Решение № 485/22.11.2017 г.)

Чл. 24. (1) Продажба на имоти и вещи - частна общинска собственост, се извършва след решение на общинския съвет от кмета на общината чрез публичен търг или публично оповестен конкурс по реда на глава ІV.

(2) Въз основа на резултатите от търга или конкурса, кметът на общината издава заповед и сключва договор.

(3) (Реш.№ 731/29.03.2011 г.) Разпоредителните сделки с имоти или с вещни права върху имоти - общинска собственост, се извършват по пазарни цени, но не по-ниски от данъчните им оценки. Пазарните цени на имотите и на вещните права се определят от общинския съвет въз основа на пазарни оценки, изготвени от оценители, определени по реда на 22, ал. 3 от ЗОС, освен ако в закон е предвидено друго. Началните цени при провеждане на търгове или конкурси за разпореждане с имоти или с вещни права върху имоти — общинска собственост, не могат да бъдат по-ниски от цените, определени от общинския съвет.
 (4) Не се допуска заплащане на определената по реда на ал. 1 цена изцяло или частично с компенсаторни инструменти.

(5) Стойността на разходите, направени от общината за изготвяне на оценката се възстановяват по сметка на общината от физическото или юридическото лице, с което се сключва разпоредителната сделка.

(6) (Реш.№ 731/29.03.2011 г.) Стойността на разходите, свързани с изготвяне на проекти за изменение на ПУП, геодезическо заснемане, проекти за делба и др., и извършени във връзка с подготовката на разпоредителна сделка с имот общинска собственост, се възстановяват по сметка на общината от физическото или юридическото лице, с което се сключва разпоредителната сделка.
Продажба на земя - частна общинска собственост, на собственика на законно построена върху нея сграда

Чл. 25. Продажба на земя - частна общинска собственост, на собственика на законно построена върху нея сграда се извършва от кмета на общината без търг или конкурс.

Чл. 26. (1) (пром. Решение № 1017/20.12.2013 г.) Продажба на имот, частна общинска собственост, представляващ урегулиран поземлен имот или поземлен имот в урбанизирана територия, върху който физически или юридически лица притежават законно построена сграда, се извършва от кмета на общината, по пазарна цена, без търг или конкурс.

(2) (пром. Решение № 1017/20.12.2013 г.) Производството за продажба започва с подаване на писмено заявление от собственика на сградата до кмета на общината. Към заявлението се прилагат:

1. документ за собственост върху построената сграда или удостоверение за признато право на строеж в случаите по § 6 от преходните правила на Закона за собствеността;

2. скица на имота от одобрена кадастрална карта, а в случаите, когато няма одобрена кадастрална карта - скица от действащия подробен устройствен план за имоти в урбанизирани територии;

3. удостоверение от главния архитект на общината, че сградата е законно изградена;

4. удостоверение за актуално състояние на юридическото лице;

5. удостоверение за наследници, ако е необходимо.

 (3) При необходимост може да се изискват и допълнителни документи, удостоверяващи факти и обстоятелства, които са от значение за продажбата

Чл. 27. (1) Въз основа на представените документи кмета на общината издава заповед, в която определя купувача, имота, който се прехвърля, цената и другите плащания.

(2) (пром. Решение № 1017/20.12.2013 г.) Цената се определя от общинския съвет въз основа на пазарна оценка, изготвена от оценител, определен по реда на чл. 22, ал. 3 от ЗОС.

 (3) В едномесечен срок от връчването на заповедта лицето, подало молбата за закупуване, заплаща цената на земята.

(4) В 14-дневен срок след представянето на документ за извършено плащане се подписва договорът за продажбата на земята.

(5) По същия реда се извършва и продажбата на идеални части от правото на собственост върху земята на физически и юридически лица, притежаващи идеални части от правото на собственост върху законно построена сграда върху тази земя.

Чл. 28. (отменен с Решение № 1017/20.12.2013 г.) 

Чл. 29. (отменен с Решение № 1017/20.12.2013 г.)
Продажба на имоти и вещи без търг или конкурс на лица определени в закон, или на държавата, или на други общини. 
Чл. 30. (1) Когато лицата, на които може да се извърши продажба, са определени в закон, продажбата се извършва без търг или конкурс след подаване на писмена молба от физически или юридически лица и решение на общинския съвет. Въз основа на решението кмета на общината издава заповед и сключва договор за продажба по пазарни цени.

(2) Предложенията за откриване на процедура по ал. 1 се правят в писмена форма от кмета на общината и следва да съдържат:

1. вида и местонахождение на имота;

2. основание и документи за извършване на предлаганата продажба по съответния закон;

3. конкретни мотиви за извършване на продажбата;

4. (Реш. № 731/29.03.2011 г) пазарна оценка на продавания имот, изготвена от оценител отговарящ на изискванията на Закона за независимите оценители.
5. становище от кмета на кметството, на чиято територия се намира имотът.

Чл. 30а. /1/  Продажба на имоти и вещи - частна общинска собственост на други общини или на държавата може да се извърши без търг или конкурс след решение на Общинския съвет, въз основа на което кмета на общината сключва договор за покупко-продажба.

/2/ Предложение за откриване на процедурата се прави в писмена форма от кмета на Общината, и следва да съдържа
1. вида и местонахождение на имота;

2. конкретни мотиви за извършване на продажбата;

3. (Реш. № 731/29.03.2011 г.)пазарна оценка на продавания имот, изготвена от оценител отговарящ на изискванията на Закона за независимите оценители.
4. становище от кмета на кметството, на чиято територия се намира имотът.

Чл. 31.   (1) Продажбата на поземлени имоти - частна общинска собственост по реда на чл. 15, ал. 5 и чл. 17, ал. 5 от Закона за устройство на територията се извършва от кмета на общината, без търг или конкурс. 

(2) Предварителният и окончателният договор по чл. 15, ал. 5 и чл. 17, ал. 5 от Закона за устройство на територията се сключват в от кмета на общината.  

(3) Предварителният договор по ал. 2 се сключва след решение на общинския съвет.

(4) Решение на общинския съвет по ал. 3 не се изисква, когато размерът на придаваемата или на придобиваната земя е с площ до една трета от целия имот – общинска собственост.
(5) Сделка по чл. 15, ал. 5 и чл. 17, ал. 5 от Закона за устройство на територията може да се сключи по искане на собствениците или по предложение на кмета на общината. Оценката на земята, предмет на продажбата, се извършва по пазарни цени.
(6) Предварителният договор по ал. 2 съдържа цените на придаваемата и на придобиваната земя и се сключва въз основа на проект за изменение на действащия подробен устройствен план. В предварителния договор изрично се вписват условията по ал. 7, ал. 8 и ал. 9.

(7) В случай, че изменението на подробния устройствен план не влезе в сила шест месеца след сключването на предварителния договор, се извършва нова оценка на придаваемата и на придобиваната земя, въз основа на която се сключва окончателния договор.

(8) В случай, че експертният съвет по чл. 5, ал. 4 от Закона за устройство на територията установи, че проекта по ал. 6 не може да бъде приет без изменения, прави служебно предложение до кмета на общината за изменение на предварителния договор.  Когато размерът на придаваемата или на придобиваната земя е с площ по-голяма от тази по ал. 4, предложението на експертния съвет се внася за одобрение от общинския съвет.

(9) Окончателният договор се сключва в срок от един месец след влизане в сила на изменението на подробния устройствен план. След изтичане на този срок, общината може да иска сключване на окончателен договор по съдебен ред, както и обезщетение в размер на законната лихва върху дължимите суми за периода на забава.

(10) Окончателният договор подлежи на вписване от съдията по вписванията по местонахождението на имота.

(11) За сделките по чл. 15, ал. 5 и чл. 17, ал. 5 от Закона за устройство на територията се събират режийни разноски, данъци и такси съобразно закона и тази наредба.

(12) Продажбата на поземлени  имоти, частна общинска собственост, се извършва от кмета на общината, без търг или конкурс, по реда на чл. 15, ал. 5 и чл. 17, ал. 5 от Закона за устройство на територията и при условията на предходните алинеи, в случаите, когато доброволно се прилага влязъл в сила подробен устройствен план, за който не са уредени сметките по регулация в сроковете по § 6 от Преходните и заключителни разпоредби на Закона за устройство на територията.

Чл. 31а. (1) Продажба на недвижим имот - частна общинска собственост или учредяване на ограничено вещно право върху такъв имот може да се извърши без търг или конкурс, след решение на общинския съвет, на инвеститор, получил сертификат за инвестиция от първи клас.

(2) В случаите по ал. 1 въз основа на направено искане от инвеститор получил сертификат за инвестиция от първи клас, кмета на Общината внася в Общинския съвет  проект за решение, към който се прилага подробно описание на инвестиционното намерение на инвеститора, както и информация относно  сроковете за реализация на инвестиционния проект. 
(3) (Реш.№731/29.03.2011 г.) Продажбата по ал.1 се извършва по пазарна оценка, изготвена от оценител отговарящ на изискванията на Закона за независимите оценители. Въз основа на решението на общинския съвет кметът на общината сключва договор.
 (4) В седемдневен срок от сключване на договора, кметът на Общината изпраща информация за сключения договор на Българската агенция за инвестиции.
Прекратяване на съсобственост

Чл. 32. (1) Прекратяването на съсобственост върху имоти между общината, държавата, физически лица или юридически лица се извършва след решение на общинския съвет чрез: 

1. делба; 

2. продажба на частта на общината; 

3. откупуване частта на физическите лица или на юридическите лица;

4. замяна. 

(2) Сделките по ликвидиране на съсобственост по ал. 1, се извършват по предложение на съсобствениците до кмета на общината, чрез служба “Общинска собственост” или по инициатива на кмета на общината. Кметовете на кметства могат да правят до кмета на общината предложения за започване на процедура по ликвидиране на съсобственост върху имоти по ал. 1, намиращи се на територията на съответните кметства. 

(3) Въз основа на решението на общинския съвет кметът на общината издава заповед и сключва договор.

(4) отменена
(5) При прекратяване на съсобствеността по ал. 1 се прилагат разпоредбите на Закона за собствеността и на Гражданския процесуален кодекс. 

Дарение на имоти – частна общинска собственост

Чл. 33. (1) Дарение на имот - частна общинска собственост, се извършва след решение на общинския съвет, прието с мнозинство три четвърти от общия брой на съветниците. 

(2) Въз основа на решението по ал. 1 кметът на общината издава заповед и сключва договор.

Право на строеж върху имоти – частна общинска собственост

Чл. 34. (1) Право на строеж върху имот - частна общинска собственост, се учредява след решение на общинския съвет от кмета на общината чрез публичен търг или публично оповестен конкурс и съобразно предвижданията на влязъл в сила подробен устройствен план.

2)(Реш.№731/29.03.2011 г.) В условията на търга или конкурса може да се предвиди заплащането на цената на правото на строеж или на част от нея да се извърши с предоставяне в собственост на общината на обекти в новопостроената сграда или на обекти в друга сграда, които са собственост на лицето, в полза на което е учредено правото на строеж, или то да изгради за своя сметка друг обект за нуждите на общината. В тези случаи условията на търга или конкурса се одобряват от общинския съвет. Стойността на обектите, предоставяни в собственост на общината, не може да бъде по-малка от цената на правото на строеж или на съответната част от него.
 (3) Когато правото на строеж е учредено за определен срок, след изтичането на срока, за който то е учредено, общината придобива безвъзмездно собствеността на построения обект.

(4) Въз основа на резултатите от търга или конкурса, кметът на общината издава заповед и сключва договор.

Чл. 35. (1) Правото на строеж се учредява без търг или конкурс след решение на общинския съвет, прието с мнозинство повече от половината от общия брой на съветниците на: 

1. отменена 2008 
2. юридически лица на бюджетна издръжка; 

3. религиозни институции, регистрирани съгласно Закона за вероизповеданията, или на техни местни поделения за обредни, молитвени или богослужебни домове за публични религиозни обреди и служби, за храмове и манастири; 

4. други лица, когато това е предвидено в закон.

(2) (Реш.№731/29.03.2011 г.) Правото на строеж на лицата по ал. 1, т. 2, 3, и 4 се учредява по пазарна цена, изготвена от оценител отговарящ на изискванията на Закона за независимите оценители.
Чл. 35а (1) Право на строеж върху имоти - частна общинска собственост, отредени за изграждане на социални жилища, може да се учредява без търг или конкурс за строеж на жилищна сграда на лица с установени жилищни нужди, на жилищностроителни кооперации или сдружения, в които членуват само такива лица, при условия и по ред, определени в наредбата по чл. 45а, ал. 1 от ЗОС. Цената на правото на строеж се определя от общинския съвет.

(2) Правото на строеж по ал. 1 не може да се прехвърля на трети лица.

(3) Жилищата, придобити по реда на ал. 1, не могат да се отдават под наем или да бъдат обект на разпореждане за срок 15 години.

(4) Нарушаването на забраните по ал. 2 и 3 е основание за разваляне на договора за правото на строеж.
(5) При разваляне на договора лицата, нарушили забраните по ал. 2 и 3, нямат правата по чл. 72 - 74 от Закона за собствеността. 

Чл. 36. (1) Безвъзмездно право на строеж може да се учредява след решение на общинския съвет, прието с мнозинство две трети от общия брой на съветниците.

(2) Безвъзмездно право на строеж може да се учредява след решение на общинския съвет, прието с мнозинство повече от половината от общия брой на съветниците на: 

1. юридически лица на бюджетна издръжка; 

2. религиозни институции, регистрирани съгласно Закона за вероизповеданията, или на техни местни поделения за обредни, молитвени или богослужебни домове за публични религиозни обреди и служби, за храмове и манастири; 

3. други лица, когато това е предвидено в закон.

(3) Безвъзмездно право на строеж по ал. 1 може да се учредява само върху имоти частна общинска собственост, които в продължение на пет години не са отдавани под наем и за същите няма проявен интерес за закупуване.

(4) След решението на общинския съвет, кметът на общината издава заповед и сключва договор.

Чл. 37. (1) Право на надстрояване и/или на пристрояване на сграда - частна общинска собственост, или на сграда, построена върху имот - частна общинска собственост, се учредява при условията и по реда на чл. 34. 

(2) Право на надстрояване и/или на пристрояване на сграда, построена върху имот - частна общинска собственост, което не води до обособяване на самостоятелен обект се учредява от кмета на общината без търг или конкурс на собственика на сградата, както и на собственици на жилища в сгради - етажна собственост, или на техни сдружения. Стойността на правото на надстрояване и/или на пристрояване се определя по пазарни цени. След изготвяне на оценката, кметът на общината издава заповед и сключва договор.

(3) Право на надстрояване и/или на пристрояване на сграда, построена върху имот - частна общинска собственост, което води до обособяване на самостоятелен обект се учредява от кмета на общината по пазарни цени без търг или конкурс след решение на общинския съвет на собственика на сградата, както и на собственици на жилища в сгради - етажна собственост, или на техни сдружения от кмета на общината. Въз основа на решението на общинския съвет кмета на общината издава заповед и сключва договор.

(4) Към молбата се прилагат:

1. документ за собственост;

2. удостоверение за наследници;

3. договор за учредено право на строеж;

4. документ за законно учредено право на строеж на роднини по права линия, ако е налице такова;

5. разрешение за строеж или акт за узаконяване на строежа;

6. скица на имота от действащия регулационен план с попълнен кадастър;

7. копие от одобрения архитектурен проект на сградата.

(5) При необходимост може да се изискват и допълнителни документи.

(6) Безвъзмездно право на надстрояване и/или на пристрояване може да се учреди при условията на чл. 36. 

Право на ползване върху имоти и вещи - частна общинска собственост

Чл. 38. (1) Право на ползване върху имоти и вещи - частна общинска собственост, се учредява след решение на общинския съвет от кмета на общината чрез публичен търг или публично оповестен конкурс проведен по реда на глава ІV. 

(2) Срокът на правото на ползване се определя от общинския съвет и не може да бъде по-дълъг от 10 години, освен когато в закон е предвидено друго. 

Чл. 39 (1) Учредяване право на ползване на лица, които са определени със закон се извършва без търг или конкурс след подаване на писмена молба от физически или юридически лица и решение на общинския съвет. Въз основа на решението кмета на общината издава заповед и сключва договор за възмездно право на ползване.

(2) Предложенията за откриване на процедура по ал. 1 се правят в писмена форма, от кмета на общината и следва да съдържат:

1. вида и местонахождение на имота;

2. основание и документи за учредяване право на ползване по съответния закон;

3. конкретни мотиви за учредяване право на ползване;

4. (Реш.№731/29.03.2011 г.) Цена на учреденото право на ползване, изготвена от оценител отговарящ на изискванията на Закона за независимите оценители.
5. становище от кмета на кметството, на чиято територия се намира имотът.

Чл. 40 .  (1) Безвъзмездно право на ползване може да се учреди на лица, които са определени в закон, след решение на общинския съвет, прието с мнозинство повече от половината от общия брой на съветниците. Предложенията за учредяване на безвъзмездно право на ползване  се внасят в Общинския съвет по реда на чл. 39, ал. 2,  без да се прилага оценка на правото на ползване. 

(2) Безвъзмездно право на ползване може да се учреди след решение на общинския съвет, прието с мнозинство две трети от общия брой на съветниците.

(3)Въз основа на решението кмета на общината издава заповед и сключва договор за безвъзмездно право на ползване.
Замяната на имот - частна общинска собственост

Чл. 41. (Реш.№731/29.03.2011 г.) Не може да се извършва замяна на имот - частна общинска собственост, на право на строеж върху имот - частна общинска собственост, или на учредено в полза на общината право на строеж с имот или с право на строеж - собственост на физически лица или на юридически лица, освен в случаите, посочени в закона.
(2)
Освен предвидените в Закона за общинската собственост случаи, замяна на имот - частна общинска собственост, на право на строеж върху имот - частна общинска собственост, или на учредено в полза на общината право на строеж, с имот или с право на строеж върху имот - собственост на други лица, може да се извършва:
1. за изпълнение на задължения, произтичащи от международен договор;
2. между общината и друга община или между общината и държавата;
3. в други случаи - при условия и по ред, определени в закон.
(3) В случаите по ал. 2 кметът на общината отправя писмено предложение за замяна до заинтересованите собственици или съсобственици на имоти. Предложение за замяна до кмета на общината могат да правят и заинтересованите собственици или съсобственици на имоти по ал. 2. В предложението се посочват предлаганите за замяна имоти или вещни права. При постигане на съгласие кметът на общината внася предложението за замяна в общинския съвет.
(4) За направените предложения за замяна се изготвя обявление за всеки имот, което се публикува на интернет страницата на общината. В обявлението се посочват данни за имотите или вещните права, предмет на предложението за замяна. Обявлението се поставя и на определените места в сградата на общината, района, кметството или населеното място по местонахождението на общинския имот.
(5)
Не се допускат замени:
1. когато имотите - собственост на трети лица, са обременени с ипотека или други тежести, отдадени са под наем или под аренда;
2. на общински урегулирани поземлени имоти, отредени за жилищно строителство, срещу нежилищни имоти;
3. на общински имоти с имоти на лица, за които е установено, че без правно основание ползват общински имот, договорите за наем или за вещни права върху общински имоти са прекратени по тяхна вина или с които общината води съдебни имуществени спорове;
4. исканите за замяна земи граничат с архитектурни и исторически обекти и паметници на културата или с водни обекти по смисъла на Закона за водите /реки, язовири, водоеми, рибарници и др./, освен в случаите по ал. 2, т. 3.
(6)
Имотите подлежащи на замяна се оценят по пазарни цени. Когато оценката е възложена от кмета на общината в заповедта за замяна се посочва стойността на разходите, направени от общината за изготвяне на оценката, които се възстановяват по сметка на общината от лицето, с което се сключва разпоредителната сделка.
(7) Решенията за извършване на замяна се приемат от общинския съвет с мнозинство от две трети от общия брой на съветниците. Въз основа на решението на общинския съвет Кмета на Общината издава заповед. В едномесечен срок от съобщаването на заповедта заинтересованото лице заплаща дължимите данъци, такси, разноски и други плащания. В едномесечен срок след заплащането на сумите въз основа на заповедта се сключва писмен договор. Договорът се вписва
в службата по вписванията по местонахождение на имотите.
(8) Когато не са заплатени дължимите суми в определеният в заповедта за замяната срок или заинтересованото да сключи сделката лице не се е яви да подпише договора в срока по ал. 7, се смята, че то се е отказало от сключването на сделката.
ГЛАВА ЧЕТВЪРТА

УСЛОВИЯ И РЕД ЗА ПРОВЕЖДАНЕ НА ПУБЛИЧНИ ТЪРГОВЕ И ПУБЛИЧНО ОПОВЕСТЕНИ КОНКУРСИ
ПУБЛИЧНИ ТЪРГОВЕ
Чл. 42. По реда на тази глава се уреждат условията и реда за провеждане на публични търгове и публично оповестени конкурси, съгласно Закона за общинската собственост за:

1. отдаване под наем на части от имоти публична общинска собственост;

2. отдаване под наем на имоти и вещи частна общинска собственост;

3. отдаване под наем и продажба на движими вещи общинска собственост;

4. продажба на имоти и вещи частна общинска собственост;

5. учредяване право на строеж върху имоти частна общинска собственост;

6. учредяване право на надстрояване или пристрояване върху имоти частна общинска собственост;

7. учредяване право на ползване върху имоти и вещи частна общинска собственост;

8. продажба на общински жилища.
Чл. 43. (1) Кметът на общината открива процедурата по провеждането на публичен търг със заповед която съдържа:

1. описание на имота или веща предмет на търга;

2. вида на търга - с тайно или явно наддаване;

3. начална тръжна цена;

4. начин на плащане и евентуални обезпечения;

5. дата, място и час на провеждане на търга;

6. специални изисквания към участниците, когато това се налага от вида на обекта;

7. размер на депозита;

8. размер на гаранция по изпълнение на договора за отдаване под наем;

9. дата на повторния търг за случаите по чл. 45, ал. 3 и 4

10. други тръжни условия.

(2) Със заповедта по ал. 1 се утвърждават и тръжната документация, условията за оглед на обекта, съставът на комисията по провеждането на публичния търг и крайният срок за приемане на депозитите за участие.

(3) Комисията по провеждането на търга се състои от 3 до 5 членове, като задължително в нейния състав се включва правоспособен юрист. Кметовете на кметства или определени от тях служители от съответната администрация задължително се включват в състава на комисиите по провеждането на търговете в случаите, в които предоставянето под наем или разпореждането с имоти на територията на кметството се извършва от кмета на общината.

 (4) В заповедта за назначаване на комисията се определят и двама резервни членове.

(5) Определеният депозит не може да бъде по-малък от 20% от началната тръжна цена за случаите по чл. 42, ал. 1, т. 4 - 8, и по-малък от 30% от началната тръжна цена за случаите по чл. 42, ал. 1, т. 1 - 3. Приемането на депозитите се преустановява най – малко един ден преди датата на провеждане на търга.

(6) За случаите по чл. 42, ал. 1, т. 1 - 3 не е задължително изготвянето на тръжна документация.

Чл. 44. (Пром. Реш. № 1052/28.01.2014 г.) Заповедта по чл. 43 с изключение състава на комисията се публикува на интернет страницата на община Нова Загора най - малко 15 дни преди крайния срок за внасяне на депозити за участие. Извлечение от заповедта с изключение на състава на комисията се обявява на видно място в сградата на общинска администрация и в съответното кметство по местонахождение на имота или веща.
Чл. 45. (1) Търгът може да се проведе само в случай, че:

1. присъстват най-малко трима членове от комисията по чл. 43, ал. 3;

2. внесени са най-малко два депозита за участие.
(2) Когато на търга се яви само един кандидат от внеслите депозит за участие, търгът се отлага с 2 часа. Ако след този срок не се яви друг кандидат от внеслите депозит, явилият се кандидат се обявява за спечелил търга по предложената от него цена, която не може да бъде по-ниска от началната тръжна цена завишена с една стъпка.

(3) Когато в установения срок няма внесени депозити или е внесен само един депозит или не се яви никой от внеслите депозит кандидати, търг не се провежда. 

(4) В случаите по ал. 3, търгът се провежда повторно на дата определена в заповедта по чл. 43. 

(5) Ако на повторния търг се яви само един кандидат, той се обявява за спечелил по предложената от него цена, която не може да бъде по-ниска от началната тръжна цена завишена с една стъпка.
 (6) В случаите, когато се отлага започнат вече търг, поради невъзможност за продължаването му, обявените до този момент за спечелили участници за отделни обекти от имуществото - предмет на търга, запазват правата си.

Чл. 46. При възникване на обстоятелства, които правят невъзможно откриването на търга или неговото приключване, комисията съставя протокол, въз основа на който кмета на общината със заповед определя провеждането на нов търг.

Чл. 47. При публичен търг с явно наддаване председателят на комисията обявява първоначалната цена, от която да започне наддаването, и определя стъпката на наддаване.  Тя не може да бъде по-малка от 1 на сто и по-голяма от 10 на сто от началната цена.

Чл. 48. (1) Наддаването се извършва чрез гласно обявяване от участниците на последователни суми над началната цена, разграничени от председателя на комисията със звуков сигнал. Всяко увеличение трябва да бъде равно на стъпката на наддаването.
(2) Участниците обявяват високо и ясно предлаганите от тях суми.  Обявената от участника сума го обвързва към комисията и другите участници в търга без право на позоваване на грешка.

(3) Преди третото обявяване на дадено предложение, председателя на комисията предупреждава участниците, че това е последно обявяване. Ако няма други предложения, наддаването приключва със звуков сигнал от председателя, който обявява спечелилия търга, предложената окончателна цена и закрива търга.

Чл. 49.  В случай, че участниците в търга след изрична покана от председателя не изявят желание да купят или наемат, включително и по първоначално определената цена завишена с една стъпка, внесените от тях депозити не се връщат.  Не се връща и депозитът на участник, който е определен за спечелил търга, но откаже да заплати предложената от него цена. 

Чл. 50.  В случай, че в резултат на декласиране на участник остане само един кандидат, търгът се провежда и кандидатът се обявява за спечелил по предложената от него цена, ако не е по-ниска от обявената начална тръжна цена завишена с една стъпка.
Чл. 51. Публичен търг с тайно наддаване се провежда чрез подаване на писмени предложения от всеки участник в запечатан плик. Внеслите депозит за участие кандидати подават писмените си предложения в деня на провеждането на търга, по ред, определен в заповедта за организиране на търга. 
Чл. 52. (1) В предложението, поставено в плика, кандидата вписва наименованието на обекта на търга, предлаганата цена (цифром и словом), името си или наименованието на фирмата, след което го подписва.

(2) Всяко предложение, представено в незапечатан плик или което не съдържа данните по ал.1 се обявява за нередовно и участника се декласира. 
Чл. 53. (1) След откриване на търга комисията установява целостта на подадените пликове, проверява необходимите за участие в търга документи, след което председателя разпечатва подадените пликове.

(2) По преценка на председателя заседанието на комисията може да бъде открито или закрито.
Чл. 54. (1) Председателят на комисията при отварянето на всеки плик проверява дали са спазени условията за участие в търга, обявява редовността на предложението и оповестява предложената цена.

(2) Комисията отбелязва върху всеки плик входящият номер на офертата на кандидата, името му, платежния документ за внесен депозит, предложената цена и другите обстоятелства по редовността на подадените документи.

(3) Предложенията се заверяват от членовете на комисията по търга и се подреждат според размера на посочените суми.

(2) Редовно подадените оферти се класират според размера на предложената цена за обекта.  

(3) За спечелил търга участник се обявява предложилият най – висока цена кандидат, което се съобщава пред всички участници и търгът се закрива.

(4)  В случай, че двама или повече кандидати са предложили еднаква най – висока цена, търгът завършва с явно наддаване между тях, като наддаването започва от предложената цена, при стъпка на наддаване в размер на 10% от същата.
Чл. 55. След закриването на търга, комисията изготвя протокол за резултатите от него. Протоколът се подписва от членовете и от спечелилия търга и се представя на кмета на общината. Внесените депозити на неспечелилите търга участници се освобождават непосредствено след търга.
Чл. 56 (1) Въз основа на резултатите от търга кмета на Общината издава заповед, с която определя спечелилия търга участник, цената и условията за плащането, както и вида, размера и извършването на други престации, ако са предвидени такива.

(2) (Реш.№ 731/29.03.2011 г.) Внесеният депозит за участие в публичен търг за отдаване под наем на имоти и вещи публична или частна общинска собственост се връща след сключване на договор със спечелилия търга участник и представяне на платежен документ за платен едномесечен наем, както и гаранция за изпълнение на договора, представляваща парична сума в размер на 30 % от достигнатата в деня на търга годишна наемна цена. Депозита на спечелилия търга участник не се връща и се прихваща от цената в случаите на чл. 42, ал. 1, т. 4, 5, 6, 7, и 8.
Чл. 57. Заповедта на кмета на Общината по чл. 56 се издава в седемдневен срок от датата на провеждане на търга и се съобщава на участниците в търга по реда на чл. 61 от Административнопроцесуалния кодекс.

Чл. 58. В 14 дневен срок след влизане в сила на заповедта, спечелилият участник е длъжен да извърши определените в нея  дължими плащания, както и другите задължения по сделката. При отдаване под наем на общинско имущество, участникът спечелил търга следва да сключи договор за наем в същия срок.

Чл. 59.  (1) Въз основа на влязлата в сила заповед по чл. 56 и документи надлежно отразяващи изпълнението на дължимите престации, кметът на общината в седемдневен срок сключва договор с лицето спечелило търга. 

(2) Ако лицето спечелило търга  не извърши в 14 дневен срок действията по чл. 58, се счита, че то се отказва от сключването на договора. В този случай внесеният от него депозит се задържа, а за спечелил търга със заповед на кмета на Общината се обявява класирания на второ място участник, при условие, че не е изтеглил депозита за участие. Заповедта се издава в седемдневен срок от изтичането на срока по изречение първо.
(3) Собствеността или друго ограничено вещно право върху обекта предмет на търга се прехвърля от датата на сключване на договора.
(4) Вписването на договора в службата по вписванията се извършва от купувача, който представя екземпляр от вписания договор в служба "Общинска собственост" за отписване на имота и отбелязване на извършената промяна в актовите книги.

ПУБЛИЧНО ОПОВЕСТЕН КОНКУРС
Чл. 60. (1) В случаите, когато освен размера на цената организаторът е поставил специфични изисквания към предмета на сделката, и сключването и изпълнението й са подчинени на определени условия се организира публично оповестен конкурс.

(2) По реда на тази глава се провеждат и публично оповестените конкурси за отдаване под наем на свободни помещения и терени – частна общинска собственост, предназначени за административни, производствени и стопански нужди. 

(3) (Реш.№731/29.03.2011 г.) Недвижими имоти - частна общинска собственост могат да бъдат продавани чрез публично оповестен конкурс, след решение на Общинският съвет. В решението си общинския съвет определя предмета на продажбата, приема конкурсните условия и пазарната цена, определена от оценител отговарящ на изискванията на Закона за независимите оценители.
Чл. 61. (1) Процедурата по провеждане на публично оповестен конкурс се
открива със заповед на кмета  на Общината.
(2) Със заповедта по ал. 1 се определя:

1. наименование на обекта на конкурса;

2. първоначалната цена и условията на конкурса съгласно решението на Общинския съвет по чл. 60, ал. 3.
3. предназначението на обекта;

4. дата, място и час за провеждане на конкурса;

5. размер на депозита и срок за внасянето му;

6. условия за оглед на обекта;

7. срока, мястото и реда за подаване на предложенията;

8. състава на комисията по провеждане на конкурса;

9. утвърждава конкурсната документация, нейната цена, срок и място за
закупуване;

10. начин на заплащане на цената

11. други условия и изисквания към участниците, съобразно обекта предмет на
конкурса.

(3) (Пром. Реш. № 1052/28.01.2014 г.). Съобщение за конкурса се публикува на интернет страницата на община Нова Загора най - малко 15 дни преди крайния срок за внасяне на депозити за участие. Извлечение от заповедта с изключение на състава на комисията се обявява на видно място в сградата на общинска администрация и в съответното кметство по местонахождение на имота или вещта. 

(4) Публично оповестен конкурс се организира и провежда от комисията по ал. 2, т. 8 в състав най-малко от петима члена, от които един правоспособен юрист и двама общински съветници, избрани от общинския съвет. Кметовете на кметства или определени от тях служители от съответната администрация задължително се включват в състава на комисиите по провеждането на публично оповестен конкурс в случаите, в които предоставянето под наем или разпореждането с имоти на територията на района или на кметството се извършва от кмета на общината.

(5) Заседанията на комисията се считат за редовни ако присъстват четирима от членовете, в това число юристът. За всеки конкурс комисията съставя протокол, в който отразява времето и мястото на провеждане на конкурса, състава на комисията, представените документи, постъпилите предложения, оценките за всяко от тях, класиране на предложенията и определяне на предложението, което най-пълно отговаря  на изискванията на конкурса.


(6) Конкурсната документация съдържа описание на обекта и предназначението му, условията и изискванията на общината за обекта във връзка с целите на конкурса, началната цена и начина й на плащане, критерии за оценяване на предложенията, изчерпателен списък на изискуемите документи и проект на договора за продажба.


(7) Депозитът се определя в размер на  не по-малко от 20 % от началната цена.


(8) Участниците в конкурса представят предложенията си в запечатан плик, върху който отбелязват цялостното наименование на обекта на конкурса и адреса на подателя, извън плика -документи за закупена конкурсна документация и внесен депозит.


(9) Предложението трябва да съдържа наименование на обекта на конкурса, представяне на кандидата, предложена цена и разработки по условията на конкурса с конкретни данни  по тях. Допълнение или изменение на вече подадени предложения не се допускат.


(10) Комисията организира събирането и съхраняването на пликовете с предложенията  в специален регистър и ги вписва по реда на тяхното постъпване, като се отбелязва дата и час и техният входящ номер.


(11) След изтичане на срока за подаване на предложения, председателят на комисията проверява дали пликовете са запечатани, съобщава общия брой на предложенията и отваря  пликовете.


(12)  Не се разглеждат предложения, които са подадени извън срока, които са в незапечатан плик и не съдържат документите посочени в конкурсната документация по ал.6.


(13) Комисията може да поиска от някои от участниците в определен срок да представят писмени обяснения или документи по направените от тях предложения. Тези обяснения и документи  не трябва да водят до изменение или допълнение на вече представените предложения.

Чл. 62. Комисията може да откаже да допусне до конкурса участник в случай, че установи:

1. непълнота на представените документи и неспазване на изискванията, посочени в документацията;

2. участникът е лице, неизправно по правоотношение с общината или системно нарушава актове на общинският съвет.

Чл. 63. След изтичане на срока за приемане на предложения, конкурсната комисия ги разглежда и изготвя протокол, в който оценява и подрежда представените предложения, като за спечелил конкурса се обявява участникът, чието предложение най-пълно удовлетворява конкурсните условия.  Протоколът се представя за утвърждаване на кмета на общината.
Чл. 64. Когато в срока постъпи предложение само от един кандидат, срокът за предаване на предложения за участие в конкурса може да се удължи до 30 дни по преценка на кмета на общината, ако не се яви друг кандидат, кандидатът подал предложение се определя от комисията за спечелил конкурса, при условие, че  предложението му отговаря изцяло на изискванията.

Чл. 65 (1) Въз основа на резултатите от конкурса, кметът на Общината издава заповед, с която обявява участника, спечелил конкурса. Заповедта се издава в седемдневен срок от датата на провеждане на конкурса и се съобщава на участниците в конкурса по реда на чл. 61 от Административнопроцесуалния кодекс. 

(2) В 14 дневен срок след влизане в сила на заповедта, спечелилия конкурса е длъжен да извърши определените в нея  дължими плащания, както и другите задължения по сделката. Въз основа на влязлата в сила заповед и документи надлежно удостоверяващи изпълнението на дължимите престации, кметът на Общината в седемдневен срок сключва договор с лицето спечелило конкурса. При отдаване под наем на общинско имущество, участникът спечелил конкурса следва да сключи договор за наем в същия срок.

(3) Ако лицето спечелило конкурса не извърши в 14 дневен срок действията по ал. 2, се счита, че то се отказва от сключването на договора. В този случай внесеният от него депозит се задържа.

(4) В случаите на ал. 3 за спечелил конкурса със заповед на кмета на Общината се обявява класирания на второ място участник, при условие, че не е изтеглил депозита за участие. Заповедта се издава в седемдневен срок от изтичането на срока по ал. 3.

(5) (Реш.№731/29.03.2011 г.) Внесеният депозит за участие в публично оповестен конкурс за отдаване под наем имоти и вещи публична или частна общинска собственост се връща след сключване на договор със спечелилия търга участник и представяне на платежен документ за платен едномесечен наем, както и гаранция за изпълнение на договора, представляваща парична сума в размер 30 % от достигнатата в деня на конкурса годишна наемна цена. Депозита на спечелилия конкурса участник не се връща и се прихваща от цената в случаите на чл. 42, ал. 1, т. 4, 5, 6, 7, и 8.

(6) (Реш. № 137/09.05.2012 г.) Гаранцията за изпълнение на договор, сключен въз
основа на проведен публичен търг или публично оповестен конкурс, служи за удовлетворяване на претенциите на Община Нова Загора спрямо съконтрахента по съответния договор. Гаранцията за изпълнение се възстановява в случай, че съконтрахентът е изпълнил изцяло задълженията си по договора. В случай, че не е изпълнено задължението за заплащане на наемна цена или друго плащане, с внесената гаранция за изпълнение се погасява паричното задължение, а в случай, че се генерира остатък, същият се задържа като санкция за неизпълнение.
ГЛАВА ПЕТА

ДВИЖИМИ ВЕЩИ


Чл. 66(1) Движими вещи – частна общинска собственост могат безвъзмездно да се предоставят на юридически лица и звена на общинска бюджетна издръжка със заповед на кмета на общината, въз основа на решение на Общински съвет.
 (2) В случаите по ал. 1 кметът на общината внася в общинския съвет становище и проект на решение с приложени към него искане на заинтересуваното лице или организация, удостоверение, че то е на общинска бюджетна издръжка, списък на движимите вещи - частна общинска собственост, с техните индивидуализиращи белези, количество и общата им балансова стойност.

Чл. 67. (Реш.№731/29.03.2011 г.) Годни движими вещи се продават след решение на Общинския съвет чрез публичен търг или публично оповестен конкурс по реда на глава IV от настоящата Наредба, по пазарна цена, определена от оценител отговарящ на Закона за независимите оценители и одобрена от Общински съвет Нова Загора.
Чл. 68. (1) Годни движими вещи, които не са необходими за нуждите на органите на общината или на юридически лица на издръжка на общинския бюджет могат да се отдават под наем на трети лица чрез публичен търг или публично оповестен конкурс по ред определен в глава ІV от настоящата наредба.

(2) (Реш.№ 731/29.03.2011 г.) Наемната цена се определя във всеки конкретен случай от оценител отговарящ на Закона за независимите оценители.
Чл. 69. Негодни, както и морално и физически остарели движими вещи се бракуват със заповед на кмета на общината, въз основа на акта за брак изготвен от комисия назначена със заповед на кмета.

ГЛАВА ШЕСТА

РЕД И НАЧИН ЗА СТОПАНИСВАНЕ И УПРАВЛЕНИЕ НА ОБЩИНСКИ ЗЕМЕДЕЛСКИ ЗЕМИ

Чл. 70. Общински земеделски земи по смисъла на тази наредба са земеделските земи на кметствата, възстановени с решение на общинската поземлена комисия, както и земите по смисъла на чл. 19 от ЗСПЗЗ. Общинските земеделски земи се  управляват от кмета на общината.

Чл. 71. (1) Стопанисването на общинските земеделски земи, се извършва от кмета на населеното място – за земеделските земи на кметствата.

(2) В населени места където няма училищно или читалищно ръководство, а има училищни, респективно читалищни земи, те се стопанисват от кмета на населеното място.

Чл. 72. Общинските земеделски земи се отдават под наем за срок до 10 години, по цени определени с решение на общинския съвет.

Чл. 73. (1) Лицата по чл. 70, ежегодно до 01.09. предоставят в общината информация за обработваемата и необработваемата общинска земеделска земя, както и за общинската земеделска земя която може да бъде отдавана под наем.
(2) След получаване на информацията при наличие на свободни общински земеделски земи същите се обявяват на видно място в сградата на общинска администрация и в сградата на кметството по местонахождение на имота.

(3) Отдаването под наем на общинската земеделска земя се извършва от кмета на общината по реда на глава ІV.

Чл. 74. (1) Желаещите да наемат земя подават молба до кмета на общината. За подадената молба се информира кмета на населеното място.

(2) В молбата се посочва размера, вида и местонахождението на земята.

Чл. 75. (1) Безимотните и малоимотни граждани, живеещи в населеното място в което се отдава общинска земеделска земя се ползват с предимство пред останалите кандидати и могат да наемат общинска земя без търг до 30 дка., което не ги лишава от право да участват в търг за останалата свободна земя.

(2) Безимотните и малоимотни граждани, удостоверяват имотното си състояние с удостоверение от общинската поземлена комисия и декларация, че не притежават земеделски земи в друга община.

Чл. 76. След удовлетворяване на молбите на безимотните и малоимотни граждани и ако е останала общинска земеделска земя, тя се отдава по начин, определен в чл. 77.

Чл. 77 В случаите на предходния член и при наличие на повече от един кандидат за даден масив, кмета на общината организира и провежда търг между лицата, подали молби, по реда на чл. 73, ал. 3.

Чл. 78. Предоставянето на общинската земеделска земя става въз основа на договор за наем, сключен с кмета на общината.

Чл. 79. (1) Наемът се внася на вноски в срокове уговорени с договора. 

(2) При подписване на договора се заплаща авансово не по – малко от 30% от годишния наем.

Чл. 80. Срокът на договора започва да тече от датата на неговото сключване и изтича в края на стопанската година – 01 Октомври.

Чл. 81. (1) Общинска земеделска земя от VІ до Х категория се отдава под аренда при спазване на изискванията на Закона за арендата за срок до 20 години по реда на глава ІV от настоящата наредба.

(2) С предимство се отдава земя под аренда на безимотни и малоимотни граждани по реда на чл. 74.

(3) Арендното плащане се извършва по цени определени с решение на общински съвет.

Чл. 82. За неуредените в тази глава въпроси, се прилагат общите разпоредби на Закона за собствеността и ползването на земеделските земи и Закона за арендата в земеделието.

ГЛАВА СЕДМА 
АДМИНИСТРАТИВНО – НАКАЗАТЕЛНИ РАЗПОРЕДБИ(Отменена Реш.№ 731/29.03.2011 г.)
ГЛАВА СЕДМА

ОБЩИНСКИ АТЕЛИЕТА И ГАРАЖИ 
(нова, приета с Решение №311/16.01.2025г.)
Чл. 83. (нов, приет с Решение №311/16.01.2025г.) Отдаването под наем на общински гаражи и ателиета се извършва чрез публичен търг или публично оповестен конкурс по реда на гл. IV. Продажба и замяна на общинските гаражи и ателиета се извършва след решение на общинския съвет от кмета на общината по реда на гл. III.

ДОПЪЛНИТЕЛНИ РАЗПОРЕДБИ

§ 1. Наредбата не се прилага:

1. При разпореждане с общинско имущество, извършвано при условията и по реда на Закона за приватизация и следприватизационен контрол.
2. По отношение на общинско имущество, включено в капитала на търговските дружества.

§ 2. С отделни актове на общинския съвет се уреждат условията и реда за:

1. Упражняването от общината на правата й на собственик върху общинската част  от капитала на търговските дружества.

2. отменена.

3. Използване на части от общински имоти за разполагане на съоръжения с рекламна цел.

4. Създаване управление и контрол върху дейността на общинските предприятия по глава шеста от Закона за общинската собственост.
5. Разполагане на временни преместваеми съоръжения и елементи на градското обзавеждане.

6. Управление и разпореждане с общински жилища по глава пета от Закона за общинската собственост.

§ 3.  Малоимотни граждани по смисъла на този правилник са лицата, които се занимават основно със земеделско производство и притежават земеделска земя:

1. в планинските и полупланинските райони - до 10 дка, или общо за домакинството - до 15 дка, когато то се състои от повече от един член;

2. в равнинни райони - до 8 дка или общо за домакинството до 10 дка, когато то се състои от повече от един член;
§4. (нов, приет с Решение №311/16.01.2025г.) Ателие по смисъла на тази наредба, е помещение предназначено за упражняване на художествена, литературна, архитектурна, инженерно- техническа, научна или друга творческа дейност, както и помещение, в което се упражнява разрешен по надлежния ред художествен занаят.

ПРЕХОДНИ И ЗАКЛЮЧИТЕЛНИ РАЗПОРЕДБИ

§3. (нов, приет с Решение №311/16.01.2025г.) Наредбата влиза в сила в седемдневен срок от приемането й от Общински съвет - Нова Загора.
§ 4. Договорите за наем на обекти частна общинска собственост, сключени за срок по кратък от 10 год. и чийто срок не е изтекъл към датата на подаване на искането от наемателя за удължаване срока на договора, могат да бъдат продължени за срок до десет години с Решение на Общинския съвет.
§ 5. Договорите за наем на обекти публична общинска собственост, сключени за срок по кратък от 5 год. и чийто срок не е изтекъл към датата на подаване на искането от наемателя за удължаване срока на договора, могат да бъдат удължени за срок до 5 год., след решение на общинския съвет. 
§ 6. Договорите за наем сключени с общинските ръководства на политическите партии за срок по кратък от три години и чийто срок не е изтекъл към датата на подаване на искането им за удължаване срока на договора могат да бъдат удължени от кмета на общината за срок до 3 години.

§ 7 отменен 
§ 8. (1) Анексите за удължаване на срока на договорите по § 4, 5 и 6 се сключват след като наемателите представят удостоверение за липса на парични задължения към Общината.
(2) При подписване на анекс за обектите по § 4 и 5 наемателите внасят гаранция за изпълнение на договора, ако към момента на сключване на договора не са я внесли.

§ 9. (Отменен Реш.№731/29.03.2011 г.)
§ 10. Започнатите преди приемането на настоящата наредба производства се приключват по досегашния ред.


§ 11. Тази наредба е приета с Решение № 265/27.01.2005 г. и е променена с Решение № 311/17.03.2005 г., № 352/28.04.2005 г., № 381/09.06.2005 г., решение № 579/30.03.2006 г., решение № 741/05.12.2006 г.  изм. и доп. с Решение № 830/27.03.2007 г. изм. и доп. с Решение № 190/03.10.2008 г., Решение № 221/ 22.10.2008 г., Реш.№ 731/29.03.2011 г., Реш. № 137/09.05.2012 г., Реш. № 1017/20.12.2013 г., Реш. № 1052/28.01.2014 г., Реш.  № 485/22.11.2017 г., Реш. № 36/16.01.2020 г. на Общински съвет Нова Загора и Решение №311/16.01.2025г.
Наредба за реда за придобиване, управление и разпореждане с общинско имущество в община Нова Загора

